**Lisnaskea** (irsk *Lios na Scéithe*, «Skjoldborgen») er den nest største byen i grevskapet Fermanagh i Nord-Irland. Den ligger hovedsakelig i bydistriktet Lisoneill, med noen områder i bydistriktet Castle Balfour Demesne, både i det verdslige sognet Aghalurcher og den historiske baroniet Magherastephana. Byen hadde en befolkning på 3020 innbyggere ved folketellingen i 2021.

Det nærliggende monumentet *Sciath Ghabhra* er der klanen Maguire ble kronet som konger og høvdinger av Fermanagh. Byen utviklet seg etter bosetningen av Ulster og er bygget rundt den lange hovedgaten. I midten inneholder den gamle markedsplassen, tidligere kjent som «Diamanten», et høyt kors fra et tidlig kloster. Bygninger fra 1800-tallet omfatter det tidligere markedshuset, maismarkedet og smørmarkedet. Forlystelsestedet Castle Park Leisure Centre ligger like ved hovedgaten.

Historie
--------

Market Square (markedstorget) i Lisnaskea, ca. 1907
Navnet Lisnaskea er avledet fra det opprinnelige irske *Lios na Scéithe* som har betydningen «Skjoldborgen». Nord for landsbyen, i bydistriktet Cornashee, er en stor gravhaug innenfor en rund innhegning, som er et vernet monument. Dette antas å være Sciath Ghabhra (Skeagoura), kroningsstedet til klanen Maguire, som var konger og høvdinger i Fermanagh. I nærheten ligger et annet ringborg kjent som Lios Uí Néill (Lisoneill). Navnet Lisnaskea kan være en kombinasjon av elementet «lis» til Lisoneill og «skea» fra Skeagoura. Det er også bevis på et mye tidligere ringborg (med karbondatert til tiden 359–428 e.Kr.) i bydistriktet Castle Balfour Demesne, som tyder på at området var bebodd fra en veldig tidlig dato. Ruinene av det gamle klosteret, knyttet til sankt Ronan, som døde en gang før 635 e.Kr. ligger vest for byen.

Ruinen av Castle Balfour, liggende ved kirkegården
I 1618, under den britiske bosetningen av Ulster, ble festningen Castle Balfour bygget av skotten James Balfour, 1. baron Balfour av Glenawley, og restene ligger like ved hovedgaten i Lisnaskea. Castle Balfour var en lang, rektangulær tre-etasjes bygning, på en nord-sør-akse, hovedblokken var 26 m ganger 8 m. Den er bygd i et skotsk festning, og bygningen antas å være laget av skotske murere. Landsbyen Lisnaskea utviklet seg rundt den. Festningen ble endret i 1652 og skadet i 1689. Den ble ødelagt av en påsatt brann i 1803. Phoebe Haire, mor til James Haire (som leide festningen fra jarlen av Erne), ble drept av brannen. Det ble antatt at brannen ble påtent av et medlem av klanen Maguire. Festningen har forblitt en ruin siden.

I det irske opprøret i 1641 ble det bemerket at «På Lissenskeah hengte de, eller drepte på annen måte, over 100 personer, de fleste av dem fra den skotske nasjonen.» Landsbyen kom under kontroll av jarlene av Erne i 1821. De etablerte markedet i byen mens de styrket og kontrollerte utviklingen rundt hovedgaten.

I desember 2013 avfyrte mistenkte dissidentrepublikanere (som ikke støttet fredsprosessen i Nord-Irland) skudd på Lisnaskeas politistasjon. Det var ingen personskader.

Transport
---------

Lisnaskeas jernbanestasjon åpnet 26. august 1858, men ble stengt etter nesten hundre år den 1. oktober 1957. Stasjonen ble åpnet av Dundalk and Enniskillen Railway, senere kalt Irish North Western Railway. I 1876 ble den en del av Great Northern Railway (Irland).

Referanser
----------

1. 1 2  «Erne\_East\_D – Census 2021», *Northern Ireland Statistics and Research Agency* (NISRA)
2. 1 2 3 4 5  «Lisnaskea», *Place Names NI*
3. ↑  «Lios na Scéithe / Lisnaskea», *Placenames Database of Ireland*
4. ↑  Department of the Environment (NI) (1987): *Historic Monuments of Northern Ireland*. Belfast: HMSO. s. 152–153. (grid ref:H364340)
5. ↑   Sanderson, Ernest (1976): *Discover Northern Ireland*. Belfast: Northern Ireland Tourist Board. ISBN 0-9500222-7-6; s. 152.
6. ↑   «Castle Park Leisure Centre», *Fermanagh District Council*. Arkivert fra originalen den 3. januar 2015.
7. ↑   McMillen, Robert (6. august 2020): «Dinnseanchas agus Seanfhocal - Irish place-names and a proverb», *The Irish News*
8. ↑  FitzPatrick, Elizabeth (våren 2001): «An Tulach Tinóil», *History Ireland*, **9**
9. ↑  FitzPatrick, Elizabeth (2004): *Royal Inauguration in Gaelic Ireland C. 1100-1600*. Boydell Press,. s. 84-85
10. ↑  Stout, Matthew (1997): *The Irish Ringfort*. Dublin: Four Courts Press. s. 18, 28.
11. ↑   «Lisnaskea Conservation Area», *Planning Portal*. 9. november 2006. Arkivert fra originalen den 9. juli 2017
12. 1 2   Flanagan, Laurence (1992): *A Dictionary of Irish Archaeology*. Dublin: Gill and Macmillan. s. 50–51.
13. ↑   Other Plantation Castles in Fermanagh (PDF), *The Plantation of Ulster: The Story of Co Fermanagh*.
14. ↑   «Castle Balfour» (PDF), *Northern Ireland Environment Agency*. Arkivert fra originalen (PDF) den 2. april 2014.
15. ↑  «Castle Balfour», *Castles.nl*
16. ↑   Belmore, Somerset Richard Lowry-Corry (2014): *Parliamentary Memoirs of Fermanagh and Tyrone, from 1613 to 1885 - Primary Source Edition*, Nabu Press. ISBN 978-1293693094
17. ↑  «Culture Northern Ireland», Culturenorthernireland.org. Arkivert fra originalen den 11. mars 2007
18. ↑   «Shots fired at Lisnaskea police station», *BBC News NI*. 24. desember 2013
19. ↑  «Lisnaskea station» (PDF), *Railscot - Irish Railways*

Eksterne lenker
---------------

* (en) Lisnaskea – kategori av bilder, video eller lyd på Commons Rediger på Wikidata

|  |  |
| --- | --- |
| Oppslagsverk/autoritetsdata | VIAF **·** LCCN **·** GeoNames
 |